“เงินบาท” เปิด 35.15 บ. แนะจับตาประชุม “เฟด” สัปดาห์หน้า
“เงินบาท” เปิด 35.15 บ. อ่อนค่าลงเล็กน้อย แนะจับตาประชุม “เฟด” 13-14 ธ.ค.นี้ คาดจะปรับขึ้นอัตราดอกเบี้ย 0.50%
“เงินบาท” เปิด 35.15 บ. อ่อนค่าลงเล็กน้อย แนะจับตาประชุม “เฟด” 13-14 ธ.ค.นี้ คาดจะปรับขึ้นอัตราดอกเบี้ย 0.50%
7 ธ.ค. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้เปิดตลาด 35.15  บาท/ดอลลาร์ อ่อนค่าลงจากราคาปิดตลาดเมื่อวานเล็กน้อยที่ระดับ 35.09 บาท/ดอลลาร์ โดยคาดการณ์ค่าเงินบาทวันนี้เคลื่อนไหวในช่วง 35.00 – 35.30 บาท/ดอลลาร์
สำหรับดอลลาร์สหรัฐยังคงแข็งค่าเมื่อเทียบกับสกุลเงินหลักๆ โดยตลาดยังคงได้แรงหนุนจากการคาดการณ์ที่ว่าธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ย
ทั้งนี้นักลงทุนคาดการณ์ว่า เฟดจะปรับขึ้นอัตราดอกเบี้ยทะลุ 5% ในกลางปีหน้า หลังการเปิดเผยรายงานการจ้างงานที่แข็งแกร่ง แม้เฟดได้ปรับขึ้นอัตราดอกเบี้ย 0.75% ถึง 4 ครั้งติดต่อกัน ซึ่งบ่งชี้ว่าการคุมเข้มนโยบายการเงินของเฟดในช่วงที่ผ่านมายังคงไม่สามารถสกัดความร้อนแรงของตลาดแรงงาน
อย่างไรก็ดีประชุมนโยบายการเงินของธนาคารกลางสหรัฐ (เฟด) ในวันที่ 13-14 ธ.ค.นี้ นักลงทุนให้น้ำหนักมากถึง 91% ที่เฟดจะปรับขึ้นอัตราดอกเบี้ย 0.50%
ดังนั้นจึงยังคงแนะผู้นำเข้าควรซื้อเงินตราต่างประเทศเพื่อปิดความเสี่ยง ส่วนผู้ส่งออกแนะนำขายเงินตราต่างประเทศที่เหนือระดับ 35.50 บาท/ดอลลาร์